Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 148/12/6606	Lučenec, 19.3.2012
EEČ : 2-47-33-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
ako otec syna XXXXX, nar. 24.02.1998 a dcéry XXXXX, nar. 17.10.1999 hoci bol podľa právoplatného rozsudku  Okresného súdu v Lučenci  č.  8P 23/11 z 21.03.2011 počnúc dňom  01.04.2011 povinný platiť zvýšené výživné mesačne na syna a dcéru na každého samostatne po 30 € vždy mesačne vopred do 15-teho dňa toho ktorého mesiaca k rukám matky detí XXXXX, nar. XXXXX z Holiše takto uloženú povinnosť vo Fiľakove a inde riadne neplnil a za obdobie od 01.10.2012 do 27.02.2012 dlhoval na výživnom celkom 240 €
Právna veta:
lebo zanikla trestnosť činu
Odôvodnenie:
Poverený policajt OO PZ vo Fiľakove uznesením zo dňa 27.02.2012 pod č. ORP-274/FI-LC-2012 začal trestné stíhanie a zároveň vzniesol obvinenie XXXXX, nar. XXXXX pre prečin zanedbania povinnej výživy podľa § 207 odsek 1 Trestného zákona, ktorý mal spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Poverený policajt OO PZ vo Fiľakove po ukončení skráteného vyšetrovania predložil dňa 13.03.2012 na okresnú prokuratúru návrh na zastavenie trestného stíhania z 12.03.2012, ktorý návrh odôvodnil splnením podmienok podľa § 86 písm. a/ Trestného zákona obvineným. 
	Po preskúmaní návrhu a obsahu vyšetrovacieho spisu vzťahujúceho sa na predmetnú trestnú vec som z výpovede obvineného XXXXX z 29.02.2012 zistil, že tento postupne dňa 27.02.2012 vyplatil celú dlžnú sumu výživného v sume 240 €. 
Svedkyňa - poškodená XXXXX vo svojej výpovedi zo 07.03.2012 potvrdila, že dňa 01.03.2012 a dňa 02.03.2012 poštovými peňažnými poukazmi prevzala dlžnú sumu výživného v celkovej výške 240 €, ďalej uviedla, i keď obvinený neplnil vyživovaciu povinnosť, jej deti netrpeli núdzou. Vyplatenie dlžnej sumy výživného vyplýva aj z pripojených poštových poukazov.
	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1  Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor